Martina Kazičková, Peter Kazička, Jozef Ďurian

3 kroky ku kariére

Ako dynamizovať úspešnú kariéru sebakoučingom

Nakladateľstvo: © MK Training, s.r.o., Bratislava

Rok 1. vydania: 2012

Jazyková redakcia: Mgr. Oľga Škodáčková

Grafický návrh obálky: Mgr. Richard Fekete

Grafická sadzba textu: Mgr. Martin Vacho

Vytlačil: Expresprint s.r.o., Partizánske

ISBN: 978-80-971165-0-7

Všetky práva vyhradené. Žiadna časť tejto tlačenej či elektronickej knihy nesmie byť rozmnožovaná a rozširovaná v papierovej alebo elektronickej podobe bez písomného povolenia nakladateľa.

Viac informácií o darčeku nájdete na www.3krokykukariere.sk

Ukážka z elektronickej knihy

formát EPUB

ÚVOD

Pri písaní knihy je najťažšie začať – a tak sme sa rozhodli, že začneme od Adama.

Adam má 32 rokov, stabilné miesto na útvare strategického riadenia veľkej energetickej inštitúcie a pocit, že robí prácu, ktorú robiť nikdy nechcel. Od malička skôr inklinoval k prírode, doniesol domov každé zatúlané zviera z okolia, miloval hory, veľa športoval a využil každú voľnú chvíľku, aby utiekol do prírody. Tam sa cítil slobodný. Jeho snom bolo navrhovať záhrady. Keď sa mal rozhodnúť, na ktorú strednú školu pôjde študovať, nepodarilo sa mu presadiť proti vôli svojho otca: „Pôjdeš na ekonomickú školu, zabudni na tie svoje nezmysly – že záhradná architektúra!“, vyhlásil otec jednoznačne. Po skončení strednej školy si Adam prisahal, že začne študovať záhradnú architektúru a nič ho od jeho rozhodnutia neodradí. Priateľka Katka však na to mala iný názor: „Čo budeš robiť s takou školou? Je predsa škoda nepokračovať v tom, čo si začal – choď na ekonomickú. S ňou sa lepšie uplatníš, ľahko sa dostaneš aj na nejakú manažérsku pozíciu, budeme potrebovať byt, ak sa chceme zobrať. Rozmýšľaj prakticky, zlatko!“

Adam začal študovať na ekonomickej univerzite a s odretými ušami skončil bakalára. Štúdium ho nebavilo, chýbala mu vnútorná motivácia, častejšie než na školu myslel na svoj koníček. Vo voľnom čase urobil niekoľkým známym zopár návrhov záhrad k ich domom a tešil sa z toho, že jeho „klienti“ boli jeho riešeniami nadšení. Adamovo rozhodnutie nechať školu školou a nepokračovať v štúdiu vyvolalo veľké pobúrenie a neporozumenie jeho okolia a z každej strany iba počúval: „Ty si sa zbláznil, to teraz všetko hodíš za hlavu? Veď už máš len dva roky a skončíš ako inžinier! Toľko si už do toho investoval – bola by škoda nechať to tak tesne pred cieľom! Vydrž, budeš mať titul v rukách – bez neho dnes nie si nikto!“

Adam opäť podľahol tlaku okolia a školu dokončil. Na promócii mu gratulovalo veľa ľudí, ale Adam mal radosť iba z toho, že už to má za sebou a nebude musieť viac chytiť skriptá do ruky. Na slávnostnom obede mu otec oznámil, že má preňho miesto, o ktorom sníva každý absolvent – miesto vo veľkej bohatej energetickej spoločnosti, s kráľovským platom a perspektívou rýchlej kariéry: silné argumenty, ktoré Adama opäť dostali. Aj on si predsa chce založiť rodinu, kúpiť byt, auto a neskrbliť každé euro. Sľúbil si však, že sa svojho koníčka nevzdá a bude sa mu venovať popri práci na novom mieste. Lenže nové miesto, nové úlohy a očakávania vyplývajúce z pracovnej pozície Adama úplne pohltili. Z práce chodieval neskoro, nemal čas sa venovať priateľom a známym, o kreslení záhrad už ani nesníval, nedokázal sa na nič tešiť – dokonca už ani na tie peniaze, ktoré zarábal. Raz, keď popoludní sedel vo svojej kancelárii, uvedomil si, že všetky rozhodnutia, ktoré za posledné roky urobil, boli vlastne nasmerované proti jeho podstate – proti jeho talentu, proti tomu, v čo verí, čo má pre neho ozajstnú hodnotu a prináša mu do života radosť a pokoj.

Možno sa vám bude zdať príbeh Adama povedomý: dnes sa mnohí ľudia – podobne ako on – venujú kariére, po ktorej vlastne vôbec netúžia, robia prácu, ktorú vôbec nechcú robiť, ktorá im neprináša radosť, ... a každé ráno, približne dvestokrát do roka vstávajú z postele s nechuťou. Väčšina ľudí nevie, ako by sa mala profesionálne orientovať. Robia iba to, čo sa im aktuálne ponúka, na čo ich navedú rodičia alebo priatelia. V štrnástich rokoch len máloktorý mladý človek skutočne vie, čím chce byť, – že naozaj chce byť veterinárom, zámočníkom, chemikom... Takmer 90 % populácie celé roky čaká, že zistí, čo je to „pravé“, čomu by chceli venovať zvyšok svojho profesionálneho života – žiaľ, často bezvýsledne.

V súčasnosti, keď recepty na rýchle riešenia zažívajú konjunktúru, vám chceme ponúknuť niečo úplne iné – treba si iba nájsť čas a porozmýšľať o sebe, o svojom „operačnom systéme“ a vyjasniť si, čo je pre vás v živote dôležité, aké máte ciele, čo očakávate od budúcnosti, po čom túžite, čo pre vás predstavuje hodnoty, v čom ste dobrí a čo na sebe môžete zlepšovať.

Skúste si predstaviť, že keď už budete na dôchodku, sediac vo vysokom kresle sa zamyslíte nad svojím doterajším životom: Na čo by ste boli pyšní? O čom by ste rozmýšľali? O svojich deťoch alebo vnúčatách? Spomínali by ste na dlhoročný vzťah so svojím partnerom? Na zvládnutie ťažkej krízy, ktorá vás dlho morila? Alebo na sieť svojich priateľov a známych, ktorú ste si vybudovali, starali sa o ňu a cítite sa v nej prijímaní takí, akí ste? Na niečo, čo bolo pre vás veľmi dôležité, ale ste sa toho rozhodli vzdať? Alebo na svoju profesionálnu kariéru?

Tradičnú predstavu, že najlepší spôsob, ako získať zaujímavú pracovnú pozíciu je monitorovanie internetovej burzy práce alebo printovej inzercie, už dávno prekonali iné, efektívnejšie metódy. Spôsob aktívneho uchádzania sa o prácu, ktorý vám ponúkame v tejto knihe, sa zásadne odlišuje od toho zaužívaného. Vedomé rozhodnutie sa pre nového zaujímavého zamestnávateľa však od vás vyžaduje dôslednú prípravu a veľa vlastnej iniciatívy. Vaša snaha sa vám vyplatí: ľahšie si nájdete prácu, ktorá vás bude tešiť a bude ladiť s vašimi silnými stránkami.

Aktívne uchádzanie sa o prácu nie je pre každého. Vyžaduje si ozajstný záujem, čas a poctivú prípravu: ochotu pozrieť sa na seba inak, rozmýšľať o sebe a racionálne zvážiť svoje možnosti. Už George Bernard Shaw povedal: „Ľudia vždy dávajú vinu za to, čím sú, okolnostiam. Ja na okolnosti neverím. Tí, ktorí postupujú vpred, jednoducho idú a potrebné okolnosti si hľadajú. A keď ich nemôžu nájsť, sami si ich vytvoria.“

Nemotivovaných a nepripravených uchádzačov je ako maku. Ľahkovážne sa zbavujú šancí a dokonca sú presvedčení o tom, že motivovať by ich mal niekto iný. Ich povrchné prezentačné materiály a štandardné životopisy, s ktorými sa uchádzajú o prácu, vzbudzujú dojem masového používania. Posudzovatelia ich osobných materiálov reagujú na takýchto zlodejov času veľmi podráždene. Vychádzajúc z vlastných skúseností vám preto chceme sprostredkovať postupy, pomocou ktorých ich zaujmete a nebudú čas strávený štúdiom vašich materiálov považovať za stratený.

Základná otázka, ktorú by ste si mali hneď na začiatku profesionálneho života položiť, znie: „Chcete skutočne urobiť profesionálnu kariéru?“ Pre profesionálnu kariéru je potrebné veľa obetovať! Treba si uvedomiť, že existuje veľa vecí, ktoré život skrášľujú a robia príjemným, ale iba ťažko sa to dajú skĺbiť s profesionálnym postupom. Aké miesto by malo vo vašom živote patriť profesii? Má pracovná aktivita tvoriť len akúsi nevyhnutnú súčasť vášho života alebo bude tvoriť jeho jadro, jeho najpodstatnejší obsah? Alebo má vaša práca byť len zdrojom príjmov na uspokojovanie dôležitejších súčastí vášho života?

V časoch stále sa zvyšujúceho počtu organizácií s plochou organizačnou štruktúrou, fúzií a reorganizácií sa počet potenciálnych manažérskych pozícií znižuje a počet uchádzačov o ne narastá. Nové predstavy o kariérnom rozvoji získavajú v mnohých organizáciách konkrétnu podobu: vznikajú veľmi zaujímavé rozvojové možnosti pre expertov, ktoré sú porovnateľné s kariérnym rozvojom manažérov. Otvárajú sa rovnaké šance pre tých, ktorí sa radšej sústreďujú na odborné zvládnutie úloh ako na ich organizovanie. Ale nielen v tých organizáciách, ktoré ponúkajú kariérne možnosti svojim odborníkom, máte ako dobrý špecialista šancu. Úspech organizácií je čoraz viac závislý od vedomostí a schopností ich inžinierov, IT špecialistov, projektových manažérov, poradcov alebo obchodníkov. Čím skôr zoberiete svoj vlastný rozvoj do vlastných rúk, tým lepšie môžete svoju šancu využiť.

Je nesporné, že prevažná väčšina ľudí spája svoju kariéru s vertikálnym postupom v hierarchii organizácie. Pri slove kariéra sa vybavujú asociácie – rýchly postup vpred, veľké peniaze, významné spoločenské postavenie, prestíž, úspech a spokojnosť. Slovo kariéra pochádza z francúzskeho „carrièr“ čo znamená dráha. Kariéra sa teda dá chápať ako profesionálna dráha človeka, ktorá sa začína kvalitnou prípravou na trh práce, pokračuje podnikaním či zamestnaním a v konkrétnej organizácii aj striedaním pracovných miest a pracovných náplní. Kariéra však predstavuje aj výkon a zmenu povolania. Súčasťou kariéry je aj ďalšie nadobúdanie poznatkov a rozvoj človeka, tzv. celoživotné vzdelávanie. Jednoducho povedané: kariéra je cesta profesionálneho života, ktorá sa skladá z viacerých cieľov a spôsobov ich naplnenia.

Kariéra môže sa rozvíjať buď vertikálne, alebo horizontálne. Podľa nášho názoru i poznatkov kariéru robia tí ľudia, ktorí využívajú svoj talent a rozvíjajú sa osobnostne i odborne. Význam tohto slova sa neprestajne rozširuje – kariéru možno vnímať ako profesionálny rozvoj človeka: v prípade manažérskej kariéry to znamená získavanie stále vyšších pozícií, v prípade expertnej kariéry je to postup na pozície s čoraz väčšou odbornou zodpovednosťou. Nové koncepty kariéry sú postavené na kontinuálnom rozvoji zamestnancov – „robiť kariéru“ znamená rozširovať svoju spôsobilosť (kompetencie). Čím viac sa zamestnanci starajú o permanentný rozvoj svojho kompetenčného spektra, tým viac zvyšujú šancu postúpiť.

Ukážme si to na príklade: Pre zamestnancov s neveľmi výraznými manažérskymi vlastnosťami bude veľmi ťažké uspieť ako manažér. Preto je nevyhnutné, aby ste si ako odborník (a prípadný kandidát na tento post) uvedomovali a posúdili svoje silné stránky a kvality a pravdivo si odpovedali na otázky: či by manažérska dráha bola pre vás tou správnou cestou, alebo či by ste sa radšej nemali sústrediť na rozvoj svojej špecializácie.

Špecialistom sa prostredníctvom expertnej kariéry často otvárajú rovnocenné možnosti rozvoja, pretože čoraz viac organizácií ponúka svojim zamestnancom s excelentnou odbornou kvalifikáciou možnosti postupu. V súčasnosti prevládajú klasické vertikálne kariéry, napríklad od vedúceho tímu, cez vedúceho oddelenia či vedúceho pobočky až po riaditeľa a člena predstavenstva. Popri vertikálnych, tzv. manažérskych kariérach sa však etablujú aj horizontálne expertné kariéry. Ako expert urobíte kariéru aj vtedy, keď medzi pozíciami urobíte zmysluplné zmeny. Začnete napríklad ako inžinier v oddelení vývoja, a ak časom zistíte, že sa vám darí v komunikácii s klientmi, otvára sa šanca lepšie využiť aj vašu schopnosť vychádzať s ľuďmi, aj odborné vedomosti na útvare predaja alebo v pozícii konzultanta. Môžete oveľa rýchlejšie postúpiť, ako keby ste zotrvali v oddelení vývoja. Horizontálna kariéra poskytuje vynikajúce možnosti v situácii, keď si uvedomíte, že v oddelení, kde pracujete, nemáte šancu ďalšieho vertikálneho postupu.

Súčasné kariérne možnosti sú skutočne veľké a rozmanité, ale aj vaša osobná zodpovednosť za kariéru je oveľa väčšia, ako to bolo kedysi. Na to, aby ste profesionálne uspeli, vám nepostačia odborné kompetencie – kľúčová je schopnosť triezveho pohľadu na vlastné možnosti, konštrukcia a naplánovanie jednotlivých krokov.

Kniha, ktorú vám predkladáme, je praktický návod na kariérny sebakoučing. Je určená všetkým tým, ktorí sa rozhodli dať svojej profesionálnej kariére významné miesto v živote: či už sú to čerství absolventi, ľudia v produktívnom veku alebo tí, ktorých sa nejako dotkli zmeny vo firmách a sú konfrontovaní s novou situáciou. Našou snahou je pomôcť vám nájsť si vlastnú cestu tak, aby ste sa vyhli chybám a nepadli do zradných pascí. Východiskom je prijať kariéru ako možnosť na získanie osobnej spokojnosti a rozvoj vlastného potenciálu.

SEBAKOUČINGOM K ÚSPECHU

Osobný úspech sa dá hodnotiť iba individuálne. To, o  čo sa dnes krvopotne snažíte, môže v dlhodobej perspektíve získať úplne iný význam. A to, čo je pre jedného úspech, je pre druhého samozrejmosť alebo dokonca prejav slabosti. Dlhoročná práca v jednej firme môže byť vyjadrením lojality a stálosti, môže však znamenať aj nerozhodnosť a strach podstúpiť zmenu. Rýchly kariérny postup si niekto vysvetľuje ako dôsledok úspešnej a cieľavedomej práce, iný to hodnotí ako vnucovanie sa a využívanie situácie. Niekedy sa za domnelými slabosťami často skrývajú osobné úspechy: pre človeka môže byť významným pokrokom, keď si uvedomí svoju chybu alebo keď otvorene prizná, že niečo nedokáže urobiť, – alebo si prizná, že to jednoducho už ďalej robiť nechce. Tie najdôležitejšie osobné úspechy spočívajú často v tom, že vyvodíme správne závery z neúspechu a nájdeme v sebe dostatok sily na nový začiatok.

Tajomstvo úspešných ľudí je v podstate veľmi jednoduché: sú schopní prevziať za svoj život a kariéru plnú zodpovednosť. Kým ostatní ľudia zostávajú pasívni a čakajú na zmeny zvonku alebo sa nimi nechajú prekvapiť, tí úspešní konajú aktívne. To, čo im pritom pomáha, je schopnosť klásť si tie správne otázky, ktoré zvyšujú motiváciu, upriamujú pozornosť na dôležité veci, vedú k odpovediam a ťahajú človeka dopredu. Cieľom tohto snaženia je dostať sa pomocou správnych otázok z nevedomého pasívneho do vedomého aktívneho životného postoja.

Prečo sebakoučing? „Faber suae quisque fortūnae” alebo Každý je strojcom svojho šťastia, hovorí latinské príslovie. Človek je sám sebe najlepším koučom, je mu vlastná prirodzená tendencia plne sa rozvíjať: náš psychický vývoj sa začína počatím, učíme sa na základe vlastnej skúsenosti, prostredníctvom pokusov a omylov, úspechov aj zlyhaní. Sebakoučing znamená, že v určitom okamžiku vezmeme svoj rozvoj systematicky do vlastných rúk a vedome ho začneme riadiť. Ak hovoríme o aktívnom životnom postoji, sebakoučing je tým zmysluplným nástrojom na stanovenie správnych cieľov, na využitie vlastných zdrojov i potenciálu a na vytvorenie vlastnej cesty k cieľu tak, aby naša motivácia zostala zachovaná alebo sa ešte zväčšila.

V klasickom koučingu prebieha tento proces s pomocou kouča. Pod koučingom sa chápe kombinácia poradenstva, spätnej väzby a praktického tréningu, týkajúca sa osobnosti a práce koučovaného. V sebakoučingu preberáte túto rolu vy sami alebo vyhľadáte niekoho, komu dôverujete, ako partnera na rozhovor a ako človeka, ktorý vám bude poskytovať spätnú väzbu. Slovo kouč pochádza z anglického „coach“, čo znamená koč – a tento obraz vyjadruje podstatu koučingu: koč je dopravný prostriedok, ktorým sa vydáte na cestu a rýchlejšie a pohodlnejšie dosiahnete svoj cieľ, ako keby ste šlapali peši. Pri sebakoučingu ste si kočišom vy sami, možno zoberiete na cestu niekoho so sebou, kto vás bude sprevádzať, kto vám pomôže stanoviť kurz a s kým môžete oslavovať prvé úspechy.

Aby ste sa v role vlastného kouča na ceste lepšie orientovali, pripravili sme pre vás užitočné informácie, podnety na uvažovanie a konkrétne sebakoučingové cvičenia. Vychádzame pritom z dvoch predpokladov. Prvým je, že na zmenu niečoho, čo vychádza z našej podstaty, nepostačia predsavzatia. Situáciu nám komplikujú pocity: niečo je nám nepríjemné, nepohodlné alebo nám naháňa strach. Je potrebné vedome sa týmito pocitmi zaoberať, inak nás ovládnu bez toho, aby sme si to uvedomili. Druhým predpokladom je, že naša zmena bude úspešná iba vtedy, ak ju budeme sami chcieť a iniciovať. Na zmenu je potrebná trpezlivosť, zhovievavosť a čas. To, čo sme sa počas desaťročí naučili, sa dá zmeniť postupne a po malých krokoch (a často až po viacerých pokusoch). Nie nadarmo sa hovorí, že zvyk je železná košeľa. Osobnostný rozvoj vyžaduje sebareflexiu a spätnú väzbu. Z vlastných skúseností vieme, že pomocou systematickej sebareflexie a spätnej väzby sa dá dosiahnuť významná zmena.

Sebakoučing má však svoje hranice. Ten, kto sa rozhodol zmeniť svoje postoje alebo správanie, už vykonal prvý krok k zmene. Niekedy však vlastná energia a viera nepostačia na to, aby sme cvičenia dokončili. Inokedy si zasa nedokážeme predstaviť zmenu alebo nás môže vystrašiť. Alebo nemáme vo svojom okolí nikoho, komu by sme mohli dôverovať. V takýchto prípadoch môže byť lepšie vyhľadať profesionálnu pomoc – kouča.

Samozrejme, aby ste boli v sebakoučingu úspešní, nestačí mať len odhodlanie niečo zmeniť. Potrebujete na to aj účinné nástroje a praxou overené konkrétne postupy, ktorým sú správne otázky položené v správnom čase.

O TEJTO KNIHE

Získať tú najlepšiu pracovnú pozíciu sa vám podarí vtedy, ak váš pracovný rozvoj bude v súlade s vaším talentom a schopnosťami, s hodnotami, cieľmi a motívmi. Na to, aby sa človek rozhodol, čomu sa skutočne chce profesionálne venovať, musí si predovšetkým odpovedať na základné otázky: čo vie dobre robiť, čo chce robiť a aký charakter práce sa hodí k jeho profilu.

V prostredí a zo situácie, ktorú na dnešnom pracovnom trhu zažívame, je nová pracovná orientácia pre mnohých nevyhnutná. Z praxe vieme, že ľudia majú vo svojej novej profesionálnej orientácii ťažkosti vo všetkých jej fázach. Kniha má pomôcť práve vám, ktorí ste sa rozhodli zmeniť svoje profesionálne smerovanie a prevedie vás jeho celým procesom spôsobom „pomocou k svojpomoci“ tak, aby ste boli úspešní. Štruktúra knihy a jej kapitoly kopírujú proces plánovania a riadenia kariéry. Tento proces pozostáva z troch krokov:

1. SEBAREFLEXIA

2. SEBAORIENTÁCIA

3. SELF-MARKETING

V prvej kapitole SEBAREFLEXIA si čitateľ nastaví zrkadlo – pri pohľade doň bude hľadať odpovede na otázky, kde sa na kariérnej dráhe nachádza dnes, čo vie a čo nevie, ktoré sú jeho prednosti a aké má nedostatky. Tento prvý krok v procese plánovania a riadenia kariéry predstavuje analýzu, bez ktorej ďalšie kapitoly strácajú význam. Výsledkom sebaanalýzy a sebapoznania je vytvorenie osobného profilu, ktorý sa bude využívať v ďalších kapitolách. Osobný profil čitateľovi umožní zistiť, či v súčasnom zamestnaní alebo pri hľadaní nového zamestnania robí to, na čo má najlepšie predpoklady: či robí to, čo ho baví a rozvíja.

Druhá kapitola SEBAORIENTÁCIA priamo nadväzuje na prvú. Spolu s čitateľom sa zaoberáme tým, čo chce dosiahnuť teda jeho motiváciou, ktorá pomáha lepšie pochopiť správanie a konanie v súvislosti s kariérou. Je pre čitateľa výzvou, aby sa zamyslel, kam sa chce dostať, aké sú jeho životné a kariérne ciele, a pomáha mu stanoviť priority. Zámerom tejto kapitoly je vysvetliť, prečo je dôležité poznať svoje potreby a priority, motívy, ako aj plánovať si kariéru v súlade s cieľmi, vyplývajúcimi z motivácie.

V tretej kapitole SELF-MARKETING budeme venovať pozornosť proaktívnym, progresívnym stratégiám uchádzania sa o ideálnu pracovnú pozíciu. Ak sa spoľahnete len na konvenčné, pasívne spôsoby, pravdepodobne ľahko premeškáte svoju príležitosť. Aktívne stratégie pozostávajú z mixu rôznych opatrení: networkingu, telefonovania a bezchybných prezentačných materiálov. Máte chuť prejsť rovno na túto kapitolu a preskočiť tie predchádzajúce? Nerobte to, aj keď pokušenie môže byť veľké. Dôsledné spracovanie kapitol 1 a 2 vám umožní vybudovať si dobré základy, na ktorých sa dá postaviť vhodná stratégia. Šťastie praje pripraveným!

Obrázok 1 Proces novej pracovnej orientácie

Reflektovaním svojej osobnej pracovnej situácie a plánovaním budúcnosti sa vydávate na napínavú a dobrodružnú výpravu. Ak sa vám podarí využiť podnety, ktoré kniha ponúka, získate prehľad o situácii, v ktorej sa aktuálne nachádzate, o predstavách, očakávaniach a cieľoch, ale aj o tom, ako môžete svoje ciele dosiahnuť; budete môcť svoju budúcnosť ovplyvňovať a nestanete sa iba jej tichým bezmocným pozorovateľom.

Reflektovanie vašej osobnej situácie znamená ozajstnú, tvrdú prácu na sebe. Neponúkame vám lacné riešenia a triky, ale solídne rozmýšľanie o sebe. Na to, aby ste do seba prenikli hlbšie, aby ste sa dozvedeli o sebe viac informácií a nezostali len kdesi na povrchu, potrebujete investovať čas a energiu. Ale môžete si dovoliť nepodniknúť túto veľmi dôležitú investíciu? Koľko životov máte k dispozícii?

Nie je vylúčené, že svoju aktuálnu situáciu spoznáte z iného uhla pohľadu, že sa poobzeráte po novej práci, že naštartujete kariéru, vyhľadáte starých priateľov, začnete sa venovať odloženým koníčkom, že sa rozhodnete trebárs trénovať na maratón či vrátite sa k veciam, ktoré vás vždy zaujímali. Nie je však vylúčené ani to, že budete žiť ako predtým, ale s podstatne väčšou istotou, vnútorným pokojom a presvedčením, že žijete presne to, čo žiť chcete.

AKO KNIHU POUŽÍVAŤ

Kniha má charakter pracovného manuálu. Obsahuje nielen podnety na sebareflexiu, ale aj rokmi overené cvičenia z koučingových aj tréningových situácií. Na rozdiel od tradičného tréningu alebo koučingu si koučom budete vy sami. Vypracujte si cvičenia, nebojte sa pustiť aj do experimentov a skúšajte nové veci! Možno vám práve takýto postup pomôže vyjsť zo zabehaných myšlienkových koľají a bude impulzom na zmenu.

Pri intenzívnej práci s niektorou z tém budete potrebovať dokumen-tovať svoje postrehy, zistenia aj nápady. Na príslušnom mieste v jednotlivých kapitolách nájdete vyhradené miesto na vaše osobné poznámky. Ak nechcete písať priamo do knihy, zaobstarajte si na to poznámkový blok – „reflexnú knižku“, ktorú môžete mať stále pri sebe, aby ste si zaznamenávali svoje myšlienky a nápady.

Je dôležité, aby ste sa na prácu na sebe sústredili a vytvorili si na ňu zodpovedajúce podmienky: príjemné miesto bez iných elementov, ticho, uprataný stôl atď. Nesnažte sa urobiť všetky cvičenia naraz. Zvoľte si také tempo práce, aké vyhovuje vám. Medzi cvičeniami si doprajte prestávku, počas ktorej môžete nad sebou uvažovať. Cvičenia nerobte automaticky, premýšľajte nad nimi a buďte k sebe úprimný.

Keďže jednotlivé kapitoly na seba nadväzujú, odporúčame vám vykonávať cvičenia postupne, bez preskakovania. Ak si s niektorým cvičením neviete dať rady, na pár dní ho odložte. Ak sa potrebujete v téme viac zorientovať, porozprávajte sa s niekým, komu dôverujete: s partnerom, priateľom či blízkym kolegom. Vyhraďte si na cvičenia dostatok času. Rozhodujúcim faktorom nie je množstvo ani rýchlosť, ale intenzita, akou sa budete jednotlivým otázkam venovať. V knihe je dostatok voľného miesta, ktoré môžete využiť na písanie svojich poznámok, momentálnych nápadov či komentárov k prečítanému textu.

Na internetovej stránke www.3krokykukariere.sk si môžete stiahnuť pracovné hárky k vybraným cvičeniam. Do vytlačených hárkov si môžete robiť poznámky. V prípade potreby individuálnych konzultácií sme tu pre vás, môžete nás kontaktovať priamo mailom na 3krokykukariere@mktraining.sk alebo cez web www.mktraining.sk.

SEBAREFLEXIA

Mnohí ľudia si myslia, že na to, aby mohli urobiť kariéru, musia zmeniť zamestnanie alebo pracovné miesto, teda uchádzať sa o novú pozíciu u súčasného zamestnávateľa alebo hľadať prácu v nejakej inej firme. Títo ľudia pátrajú po voľných pozíciách, sledujú inzeráty prípadne reagujú na ponuku, ktorú dostanú. Dôvody na takéto konanie sú rôzne. Niekto potrebuje viac peňazí či lepšie pracovné podmienky, iný hľadá lepšie vzťahy na pracovisku, pre ďalšieho je dôležitý sociálny status a s tým spojený postup v hierarchii organizácie. Spoločným motívom na kariérnu zmenu je uspokojovanie potrieb, ktoré ešte uspokojené nie sú: je to očakávanie, že tieto potreby sa podarí uspokojiť niekde inde.

Reagovať na pracovné príležitosti je teda bežné, má to však jednu slabinu: ponúkaná pracovná pozícia iba zriedkakedy kompletne zodpovedá individuálnemu profilu záujemcu o prácu, a tak na to, aby ju človek získal, začína sa pozícii prispôsobovať. Takýto postup sa zvyčajne opakuje aj niekoľko raz – počas svojho pracovného života zmeníte miesto viackrát a vždy urobíte nejaký kompromis, nejaký odklon od svojho profilu. Pomaly, spočiatku celkom nebadane, sa váš osobný profil a profil pozície začnú od seba vzďaľovať. Keď je nesúlad veľký, býva už na nápravu spravidla neskoro: človek si začne uvedomovať svoju nespokojnosť, ktorá môže prerásť do negatívnej špirály chýbajúcej motivácie, preťaženia a zníženej výkonnosti. V teóriách manažmentu ľudských zdrojov bol rozpracovaný koncept tzv. job tailoringu, čiže prispôsobovania pracovných miest, resp. pracovných náplní schopnostiam zamestnanca. Zámerom tohto konceptu je maximalizovať spokojnosť zamestnanca na pracovnom mieste a zároveň aj jeho produktivitu tým, že bude robiť presne to, na čo má najlepšie predpoklady. Tento koncept sa však dá v praxi iba ťažko uplatniť, a tak zamestnávatelia obsadzujú voľné pracovné miesta uchádzačmi, ktorí sa čo najviac približujú takému profilu daného pracovného miesta, aký zodpovedá ich požiadavkám.

V tejto kapitole sa zoznámite s možnosťami, ktoré vám pomôžu vyhnúť sa takejto nepríjemnej situácii. Namiesto toho, aby ste sa pri každej novej ponuke museli trochu „zohnúť“ či dokonca „skriviť“, skúste ísť na vec inak: vypracujte si svoj osobný profil so svojimi silnými stránkami, hodnotami, motívmi a bezpodmienečnými rámcovými podmienkami. Taký osobný profil sa stane základom pre všetky budúce rozhodnutia, ktoré sa budú týkať vašej kariéry.

Jedna chybná, ale veľmi rozšírená interpretácia evolučnej teórie hovorí, že silnejší vyhráva. V skutočnosti však víťazí ten, kto si uvedomuje svoje silné stránky a vie sa prispôsobovať neustále sa meniacim rámcovým podmienkam. Evolúciu môžeme chápať ako biologický a sociálny proces, pri ktorom prežije ten druh, ktorý najlepšie pozná svoje výnimočné schopnosti a používa ich a, navyše, je pripravený adaptovať sa na stále nové a stále iné vplyvy okolia.

Nejde o získanie prevahy mocou a silou. Princíp evolúcie vyžaduje dôkladne sa zaoberať sebou samým. Aby ste sa mohli vydať na trh práce s jasne zadefinovaným a jedinečným osobným profilom, musíte zvládnuť dôslednú prácu sám na sebe – na uvedomovaní si vlastného potenciálu. To vám zabezpečí nielen osobnú spokojnosť a dobrú vyjednávaciu pozíciu voči potenciálnym zamestnávateľom, ale vaša ponuka bude zároveň aj dôveryhodná a kompetentná, pretože vychádza z vášho ozajstného talentu.

Mnohí ľudia v skutočnosti tento evolučný princíp porušujú, ak ide o ich profesionálny rozvoj. Namiesto toho, aby uprednostnili svoj prirodzený talent, berú za normu externé dispozície. Sústreďujú sa na kolegov alebo spoluuchádzačov, napodobňujú ich a neuvedomujú si, že sa tak stávajú vymeniteľnými – ich individuálne osobitosti sa čoraz viac strácajú, vyprchávajú.

Popremýšľajte preto najprv nad sebou. Navrhnite si osobný profil a nechajte v ňom vyniknúť prednosti a svoje silné stránky. Namiesto neustáleho pobehovania so žiadosťami o prijatie do zamestnania, vytvorte si svoju osobnú ponuku.

POSKLADAJTE SI O&SEBE OBRAZ

Určite poznáte a úplne bežne používate čipové karty. Zvonku vyzerajú všetky rovnako, no vo svojom vnútri majú zabudovaný čip, ktorý obsahuje všetky dôležité a individuálne informácie. Model čipovej karty môžete využiť pri vypracovaní svojho osobného profilu: zozbierajte o sebe všetky podstatné informácie a sústreďte ich do jedného „čipu“. Má to dve veľké výhody:

1. Každú ponuku voľnej pracovnej pozície môžete porovnávať so svojím „čipom“ a hneď mať jasno v tom, do akej miery sa vzďaľuje od vašej želanej pracovnej pozície.

2. So svojím „čipom“ sa môžete sami vydať na pracovný trh a svojmu terajšiemu zamestnávateľovi alebo firmám, v ktorých by ste radi pracovali, predložiť svoju vlastnú ponuku.

Postupujte inak, ako to býva bežné: nie je to organizácia, kto vám ponúka vopred určené pracovné miesto, ale vy máte svoj jasne zadefinovaný profil a na jeho základe si môžete vypracovať ponuku, s ktorou VY oslovíte organizáciu. Takýto postup nielenže urýchli vašu kariéru, ale prispieva k tomu, aby organizácie umiestnili tých najlepších ľudí na správnych miestach.

Situácia, v ktorej vy prichádzate do firmy s ponukou, sa podstatne odlišuje od bežného prijímacieho rozhovoru: takýto dialóg totiž prebieha na partnerskej úrovni. Namiesto toho, aby ste sa prispôsobovali podmienkam organizácie vy, vaše podmienky sú transparentné, vďaka čomu ľahšie nájdete so svojím partnerom (budúcim zamestnávateľom?) riešenie výhodné pre obidve strany. Účinok býva obrovský: vystupujete sebavedomo, partnera presviedčate svojou ozajstnou silou, čím zvyšujete svoju šancu uspieť.

Čím jasnejší obraz o sebe budete mať vy sám/a, tým presvedčivejšie sa môžete prezentovať a tým zrozumiteľnejší bude obraz, ktorý o sebe sprostredkujete svojmu potenciálnemu zamestnávateľovi. Ľahko sa to povie, ale nie je to jednoduché – získať obraz o sebe znamená vydať sa na dobrodružnú cestu v sebe samom a intenzívne sa preskúmať – zistiť, čo presne obsahuje váš jedinečný „čip“.

ČO JE TO SEBAREFLEXIA

Odpovede na túto otázku vám poskytne sebareflexia. Pod sebareflexiou rozumieme sebapozorovanie vlastného správania, myšlienok a prežívania. Ako na niečo reagujete? Ako to, že reagujete v niektorých situáciách rozdielne? Čo sa skrýva za vaším správaním? Vnímané zvyčajne hodnotíme a reagujeme naň impulzívne – avšak bez reflexie. Je oveľa jednoduchšie vidieť vinných tých druhých: svojich vlastných päťdesiat percent viny si často ani neuvedomujeme. Iba zriedka pátrame v sebe, čo konkrétne nás alebo nášho partnera viedlo k určitej reakcii. Iba málokto je v kontakte sám so sebou, mnohí sú permanentne podráždení a netušia prečo. Musí to tak zostať? Určite nie! Sebareflexia vás naučí zdokonaliť vnímanie seba samého, svojho prežívania a otvára úplne nové možnosti vašej profesionálnej budúcnosti.

Sebapoznanie je elementárny predpoklad a prvý krok, ktorý je potrebné urobiť skôr, než si položíte otázku: „Na čo sa vlastne hodím a ako sa môžem predať?“ Musíte predsa poznať kvality produktu skôr, než ho začnete ponúkať – dôsledky nedostatočného sebapoznania môžu viesť k preceňovaniu alebo podceňovaniu.

Každý človek disponuje vedomosťami o sebe samom – zvyčajne sa principiálne neodlišujú od vedomostí, ktoré máme od druhých. Vychádzajú z vlastnej skúsenosti človeka s vnímaním samého seba aj z posudzovania jeho osoby inými ľuďmi. Hovoríme o tzv. self-koncepte alebo sebapoňatí. Sebapoňatie môžeme považovať za celkový postoj k sebe samému. Informácie o sebe získavame priamo (napr. „Ty si vždy presadíš to svoje“) alebo nepriamo. Nepriame vyjadrenia vyžadujú našu interpretáciu. Ak nás niekto opakovane žiada o radu, môžeme sa domnievať, že vieme druhého vypočuť, a tým mu určitým spôsobom pomôcť. Ďalšie informácie o sebe získavame tým, že porovnávame určité svoje charakteristiky s druhými ľuďmi. Veľa sa o sebe dozvieme aj uvedomovaním si svojho správania v rôznych situáciách a porovnávaním starších zážitkov s aktuálnymi.

Príklad sebareflexie

„Nikdy som nemal problém odprezentovať čokoľvek komukoľvek. Odkedy som sa dostal na pozíciu projektového manažéra, dostávam spätnú väzbu od svojich kolegov aj nadriadeného. Vo svojej novej práci som úspešný, z čoho mám radosť a teší ma, že to vidí aj môj šéf – často ma chváli. Dnes by som o sebe povedal, že som oveľa sebaistejší a vyrovnanejší. Spomínam si na časy, keď som ešte robil operátora v call centre. Vtedy sa mi tak nedarilo. Keď som musel robiť telemarketing, nedostával som veľa pozitívnej spätnej väzby. Vždy som mal pocit, že ľudí otravujem a ponúkam im veci, ktoré nepotrebujú. Vtedy moja šéfka vysoko hodnotila moju vytrvalosť – dnes to však pre mňa nehrá žiadnu rolu....“

Jadrom self-konceptu je sebahodnotenie – vyjadruje celkový pocit človeka zo seba samého. Je hodnotením samého seba prostredníctvom kritérií, ktoré sú dôležité pre úspech, a je spojené s interpretáciou vlastného správania, ako aj správania i hodnotenia druhých ľudí. Pri posudzovaní a oceňovaní vlastného JA môže sebahodnotenie človeka obsiahnuť dva póly: pozitívny a negatívny. Pozitívny sa prejavuje ako spokojnosť so sebou, ktorú človek prežíva ako väčšiu sebadôveru alebo ako väčšie sebavedomie. Negatívny pól človek prežíva v podobe menšej sebadôvery.

Za ústrednú charakteristiku sebahodnotenia sa považuje sebaúcta. Jej zážitkovou podmienkou je adekvátna miera sebaprijatia, teda sebaakceptácie. Sebaúctu si môžeme vytvárať buď na základe toho, ako sa nám darí dosahovať to, čo si naplánujeme (z interného zdroja), alebo na základe toho, ako nás rešpektujú a uznávajú iní ľudia a naše okolie (z externého zdroja).

Pocit sebahodnoty hrá v našom živote dôležitú úlohu. Pozitívny pocit vlastnej hodnoty znamená poznať a akceptovať seba aj so svojimi prednosťami a nedostatkami. Sebaistejší ľudia kráčajú životom ľahšie a iba zriedkavo bývajú psychicky chorí. Čo človek môže urobiť, aby posilnil pocit vlastnej hodnoty? Žiaľ, neexistuje žiadna gombička, ktorej stlačením by sa náš pocit zo seba zmenil, existuje však reálna možnosť, aby sa táto podstatná stránka osobnosti rozvíjala. Ako?

Pocit sebahodnoty sa zvyšuje a umocňuje poznaním vlastných predností. Pomocou sebareflexie a svojho vzťahu k týmto dôležitým oblastiam života si môžete vypracovať fundovaný obraz svojich silných stránok. Ak si uvedomíte, čo viete, v čom ste silní a úspešní, čo sa vám v živote podarilo a čo vás napĺňa spokojnosťou, kto vás má rád a kto podporuje, môžete zaujať iný postoj k svojim pochybnostiam o sebe. Vaše neúspechy sa budú javiť v inom svetle a stratia svoju deštruktívnu silu, keď sa na ne pozriete v súvislosti s už dosiahnutými úspechmi.

Aby sa vám podarilo získať prehľad o svojich silných stránkach a zdrojoch, musíte sa zamyslieť nad tým, v ktorých oblastiach sa cítite dostatočne silní, istí a spokojní. Pre posilnenie pocitu vlastnej hodnoty je zmysluplné venovať sa aj zvládnutiu krízových situácií a neúspechov, ktoré ste vo svojom živote už museli riešiť, a uvedomiť si, čo ste sa ich prekonaním naučili. Čo sa vám nepodarilo, ale dokázali ste sa pozviechať? Aké zložité situácie ste museli riešiť a zároveň ste na nich podrástli?

Ďalšou možnosťou je pozrieť sa na nevhodné prejavy okolia z iného uhla a v nedostatkoch hľadať pozitíva. Napokon aj správanie, ktoré pôsobí negatívne, môže mať pozitívne vedľajšie účinky či dopady (napr. ak sa človek neangažuje, nemôže sa dopustiť chyby; ak skáče druhým do reči, rýchlo sa dostane k slovu). Možno si uvedomíte, že dajaká často kritizovaná vlastnosť je vlastne iba zveličeným prejavom vlastnosti, ktorá sa zvyčajne považuje za pozitívnu (napr. človek, ktorý si málo verí, býva opatrný a zdržanlivý; ten, kto si robí výčitky, býva sebakritický).

Veľmi často robíme chybu, že nejaký negatívny zážitok generalizujeme a potom sa cítime kompletne odmietnutí (napr. vo firme neprijmú váš nový návrh a vy získate pocit svojej absolútnej neschopnosti). Ak sa vám však podarí neúspech posúdiť iba ako jeden „sólozážitok“ a porozumieť aj jeho pozadiu, pocit vlastnej hodnoty pretrvá veľmi pravdepodobne nedotknutý. V tomto mechanizme je kľúč k zvládaniu pochybností o sebe a k prekonávaniu komplexov menejcennosti. Vybavte si v mysli, povedzme, posledné odmietnutie po prijímacom rozhovore vo firme XY. Ako ste ho prežívali? Pripísali ste tento neúspech tomu, že ste sa jednoducho vykašľali na prípravu a išli ste večer pred pohovorom do kina? Alebo ste si priznali, že tam bola stovka oveľa kvalifikovanejších uchádzačov, než ste vy? Ak áno, asi vás to frustrovalo, ale dá sa to prežiť, či nie? Ale pozor! Ak si svoje neprijatie spojíte s ďalšími podobnými zážitkami (napr. vždy vás do volejbalového družstva vybrali ako posledného, v tanečnej ste pravidelne dostávali košom aj na vysokú školu vás zobrali až na tretíkrát...), môžete sa cítiť ako človek kompletne neprijímaný. Nehádžte všetky negatívne zážitky do jedného vreca: „Bol som zlý študent, nespravil som vodičské skúšky, aj profesor matematiky ma neznášal. Nič sa mi nepodarí, som úplne na nič, nie som OK, na nič sa nehodím.“ Neúspechy treba vzťahovať iba na konkrétnu situáciu a nezovšeobecňovať ich!

Na posilnenie pocitu vlastnej hodnoty je dôležité zvoliť si vlastnú mieru nárokov na seba. Nadmerné a nerealistické nároky sú takmer vždy garanciou neúspechu – v konečnom dôsledku uškodia. Ak sa pohybujete v branži, ktorú postihla kríza, je ťažké zohnať si v nej prácu. Ak ste nemohli pre chorobu dlhší čas pracovať, nemôžete od seba očakávať vysokú výkonnosť. Ak sa o miesto uchádzate s ďalšou stovkou uchádzačov, je šanca na získanie miesta nepatrná. Ak ako čerstvý absolvent rátate s tým, že vaša práca bude hneď od začiatku zmysluplná, podnetná a veľmi dobre zaplatená, vystavujete sa obrovskému tlaku. Otázke, ako si zvoliť správnu mieru, sa však budeme venovať až v kapitole 2.

Doteraz sme sa zaoberali iba niektorými možnosťami, ktoré sú nápomocné pri uvedomovaní si vlastných silných stránok a pri sebaakceptácii. Človek však potrebuje aj spätnú väzbu a uznanie od iných ľudí, aby cítil, že je prijímaný a akceptovaný. Často sa stáva, že medzi tým, ako sa človek vníma sám a ako ho vníma jeho okolie, existujú rozdiely. Neznamená to však, že jeden názor je správny a druhý nesprávny. Poznať, ako vás okolie vníma, je aj napriek tomu dôležité. Požiadajte niekoho, komu dôverujete a o kom viete, že vám dokáže povedať aj nepríjemné veci, aby vám poskytol spätnú väzbu.

Obrázok 2 Zoznam sebakoučingových cvičení v kapitole 1 – Sebareflexia

Poznať názor vášho okolia bude zmysluplné aj pri mnohých cvičeniach. Aby ste vedeli identifikovať svoju ideálnu pracovnú pozíciu, je potrebné začať s odhaľovaním svojho talentu, svojich schopností, možností, ale aj svojich silných stránok a hodnôt – teda s detailnou sebareflexiou. Cvičenia, ktoré sme pre vás pripravili, vám pomôžu lepšie si porozumieť.

CVIČENIE 1.1
OBZRITE SA SPÄŤ – AKO SA ČASOM MENIL VÁŠ OBRAZ?

Prv než sa začnete cielene zaoberať sebareflexiou, musíte sa obzrieť späť, na svoj doterajší život. Ako sa časom menil obraz, ktorý ste si o sebe vytvorili? Zamyslite sa nad tým, ktorí ľudia, ktoré zážitky a aké témy boli pre vás dôležité a sú ešte i dnes. Čo vás formovalo? Možno si spomeniete na veci, na ktoré ste medzičasom aj zabudli, ale stále sú pre vás významné.

Ktorí ľudia boli a sú vo vašom živote dôležití? Ako vás ovplyvnili? Kto bol pre vás tým najdôležitejším človekom?

Aký priebeh malo obdobie vašich štúdií? Aké pracovné zručnosti ste nadobudli?

Ktoré zážitky považujete za kľúčové, ako vás natrvalo ovplyvnili a prečo?

Aké úspechy ste doteraz dosiahli? Pátrajte aj po tých „malých“ úspechoch, ktoré zvyknete označovať ako nepodstatné alebo ich považujete za samozrejmé (pretože sa nechcete chváliť). Zabudnite na falošnú skromnosť a uveďte aj tie maličké výzvy, ktoré ste úspešne zvládli. Aké problémy ste vyriešili, čo nové ste vymysleli, čím ste prispeli k novým riešeniam?

O čo sa zaujímate, aké máte koníčky (čomu ste sa venovali v minulosti)?

Aké témy boli pre vás v jednotlivých životných fázach dôležité? Čo vás najviac ovplyvnilo?

__________________________________________________________

__________________________________________________________

__________________________________________________________

__________________________________________________________

Pozrite sa na svoje odpovede a pokúste sa ich analyzovať podľa týchto otázok:

  • Čo významné vo vašom živote pretrvávalo stále

__________________________________________________________

__________________________________________________________

__________________________________________________________

__________________________________________________________

• Čo bolo dôležité iba v niektorej fáze vášho života?

__________________________________________________________

__________________________________________________________

__________________________________________________________

__________________________________________________________

__________________________________________________________

• Čo to znamená pre vašu budúcnosť? Čo chcete, aby zostalo zachované?

__________________________________________________________

__________________________________________________________

__________________________________________________________

__________________________________________________________

• Čo by ste chceli znovu obnoviť?

__________________________________________________________

__________________________________________________________

__________________________________________________________

__________________________________________________________

• Čo sa už nesmie viac zopakovať, čomu sa chcete v budúcnosti vyhnúť?

__________________________________________________________

__________________________________________________________

__________________________________________________________

__________________________________________________________

• Čo by ste chceli v budúcnosti zmeniť?

__________________________________________________________

__________________________________________________________

__________________________________________________________

__________________________________________________________

Koniec ukážky